Kitba ta' Adrian Dominic Ellul – Kunsillier San Ġiljan Barra. Kienet din il-kelma li l-iktar iddistingwiet dawn l-aħħar xhur fil-politika Maltija. Kemm ilu li beda l-każ tal-Panama Papers, smajna ħafna akkużi, qdusija u, fuq kollox, gideb fuq il-Partit Laburista u l-membri tiegħu. Nistqarr li ma kienx żmien faċli li tkun timmilita fil-moviment Laburista minħabba r-rabja li kien hawn fil-pajjiż għal dak kollu li huwa Laburist. Bl-aħħar żviluppi fil-każ tal-Panama Papers, il-kobba, minflok issolviet, jidher li kompliet titħabbel minħabba l-ħafna ismijiet li ssemmew, speċjalment ta' nies viċin ħafna tal-Partit Nazzjonalista. Ħaġa li laqtitni ħafna tul dawn l-aħħar xhur kienet il-militanza u l-immaturità li wera Simon Busuttil. Minn Kap tal-Oppożizzjoni li kien xi ftit jew wisq meqjus fi kliemu, sibna Kap tal-Oppożizzjoni lest jikkritika dak kollu li jaqa' taħt il-kappa ta' dan il-partit. B'responsabbiltà ngħid li, għal xi żmien, f'pajjiżna nħolqot klima ta' politika tossika u vjolenti, b'xeni li kont noħlom li narahom biss waqt xi mass rally tal-kandidat Repubblikan Donald Trump. B'riżultat tal-għaġir tal-Kap tal-Oppożizzjoni fid-dimostrazzjonijiet 'nazzjonali' li organizza l-PN u l-marmalja vjolenti li rajna quddiem il-Qorti, ċerti rjus f'pajjiżna saħnu u saħnu sew. Li ma fehemx, jew li ma jridx jifhem, għax hekk qalulu lil Simon Busuttil, huwa li Malta u niesha mxew lil hinn mill-politika tat-tmeninijiet. L-għajjat u t-tixjir tal-idejn m'għadux irebbaħ argumenti jew jimpressjona lin-nies. Anzi, konvint li l-Kap tal-Oppożizzjoni wera l-vera intenzjoni tiegħu fejn, min ma jkollux raġun, jipprova jħassar il-logħba. Il-politika 'onesta' u r-riga mgħawġa ta' Simon Busuttil Li kieku Simon Busuttil ipprotesta u żamm ma' kliemu, dan l-artiklu li qed taqra bħalissa ma kienx jinkiteb. Wara li għal xhur sħaħ smajna ħafna stejjer u xnigħat kontra Brian Tonna u l-kumpanija tiegħu Nexia-BT (li kienet intermedjarja f'dan il-każ), il-Ministru Konrad Mizzi u Keith Schembri u l-familji tagħhom, fl-aħħar żviluppi tal-Panama Papers smajna li hemm diversi esponenti u nies viċin ħafna tal-Partit Nazzjonalista implikati f'dan l-iskandlu. Fost il-ħafna ismijiet li ssemmew hemm Boris Xerri, Rueben Balzan, Ninu Zammit, Louis Farrugia, Richard Cachia Caruana, Antonio Depasquale, Noel Buttigieg Scicluna, Dingli & Dingli, Anne Fenech u Francis Zammit Dimech. Id-difiża ta' Simon Busuttil għal dawn l-ismijiet kienet li dawn in-nies ma kellhomx kontijiet jew kumpaniji fil-Panama iżda offrew is-servizzi tagħhom biex jgħinu lil nies oħra jiftħu dawn il-kumpaniji. Anki jekk nemmnu l-argument ta' Simon Busuttil, in-nies imsemmija għandhom jiġu murija l-bieb ta' barra mill-aktar fis possibbli. Kif għedt aktar qabel, Simon Busuttil u l-alleati tiegħu (inkluż il-bloger Daphne Caruana Galizia) kienu fetħu attakk isteriku kontra l-kumpanija Nexia BT. Kif jgħid il-kittieb Saul Bellow: meta aħna nistaqsu għal parir, ħafna drabi nkunu qed nagħmlu hekk għax inkunu qed infittxu kompliċi. Ikolli ngħid li, għalkemm issemmew dawn l-ismijiet, bl-ebda mod ħadd ma jista' jimplika li dawn għamlu xi ħaġa illegali. Is-sit elettroniku nnifsu tal-International Consortium of Investigative Journalists tilqgħek b'avviż li jgħidlek li mhux illegali jew għaġir korrott li persuna jkollha xi kumpanija f'pajjiżi off-shore bħall-Panama jew il-British Virgin Islands. Għalkemm dan li għamlu mhuwiex korrott, ma jfissirx li dan huwa korrett. Politika korretta Simon Busuttil can talk the talk, but he cannot walk the walk. Meta faqqa' dan il-każ, Simon Busuttil qalilna li jekk ikun hemm kwalunkwe persuna mill-Partit Nazzjonalista implikata f'dan il-każ, hu se jieħu deċiżjoni u jneħħi lil dawn in-nies mill-Partit Nazzjonalista. Għaddiet kważi ġimgħa iżda Simon Busuttil għadu ma ddeċidiex u ma ħax azzjoni. S'issa, Francis Zammit Dimech għadu membru parlamentari Nazzjonalista, Ann Fenech għadha president tal-Kunsill Ġenerali tal-PN u Richard Cachia Caruana għadu persuna viċin ħafna tal-Partit Nazzjonalista. L-unika azzjoni li ttieħdet fuq dan il-każ kienet mill-Prim Ministru Joseph Muscat. Persważ li ma kinitx sitwazzjoni faċli li titlef persuna teknika u li tagħtik ċertu valur miżjud fl-oqsma tas-Saħħa u l-Enerġija bħal Konrad Mizzi, iżda kienet għażla ta' kuraġġ u li kellha ssir. Li tilgħab gallarija u tikkritika hija l-eħfef ħaġa li tista' tagħmel fid-dinja. Anke Simon Busuttil jirnexxilu jagħmel dan. Xhieda ta' dan huwa kif ġab ruħu l-Kap tal-Oppożizzjoni fil-każ ta' xogħlijiet għall-voti f'Għawdex. Iżda li tieħu deċiżjonijiet li kapaċi ma jkunux popolari u tkun kapaċi tiffaċċja l-kritika b'kuraġġ hija l-kwalitajiet ta' mexxej u statista. Nemmen li, għalkemm ma kinux żminijiet sbieħ għal dan il-partit, kbirna minn din l-esperjenza u wrejna li kapaċi nieħdu l-passi bżonjużi biex dan ma jerġax jiġri. Bħala partit urejna li ma nibżgħux mill-kritika u kapaċi nieħdu deċiżjonijiet biex ma nħallu lil ħadd itappan is-suċċessi li qed inġibu lejn pajjiżna. Persważ li hemm ħafna nies imweġġgħin b'dan il-każ. Kif qal Ġużè Ellul Mercer qabli: m'iniex qiegħed fil-Partit Laburista għax għandi xi tama li dan il-partit se jsewwi d-dinja pitgħada jew sejjer ibiddel il-ġimgħa d-dieħla d-drawwiet ħżiena ta' ħuti l-bnedmin... Jien qiegħed fil-Partit Laburista għax it-twemmin tal-Partit, fil-fehma tiegħi, kien, għadu u x'aktarx jibqa' l-aktar wieħed li jqarreb lejn is-sewwa.